Document ID: 31973R1692

31973R1692
L 171/103
SLUŽBENI LIST EUROPSKE UNIJE
UREDBA VIJEĆA (EEZ) br. 1692/73
od 25. lipnja 1973.
o zaštitnim mjerama predviđenim Sporazumom između Europske ekonomske zajednice i Kraljevine Norveške
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 113.,
uzimajući u obzir prijedlog Komisije,
budući da je Sporazum između Europske ekonomske zajednice i Kraljevine Norveške potpisan 14. svibnja 1973. u Bruxellesu;
budući da za potrebe provedbe zaštitnih klauzula predviđenih Ugovorom o osnivanju Europske ekonomske zajednice, postupke koji se moraju poštovati utvrđuje sam Ugovor;
budući da, s druge strane, detaljna pravila za provedbu zaštitnih klauzula i mjere predostrožnosti predviđenih člancima 22. do 27. Sporazuma tek trebaju biti utvrđeni,
DONIJELO JE OVU UREDBU:
Članak 1.
Vijeće se može, u skladu s postupkom predviđenim člankom 113. Ugovora, odlučiti obratiti Zajedničkom odboru osnovanom Sporazumom između Europske ekonomske zajednice i Kraljevine Norveške, dalje u tekstu „Sporazum” - radi poduzimanja mjera predviđenih člancima 22., 24. i 26. Sporazuma. Prema potrebi, Vijeće ove mjere donosi u skladu s istim postupkom.
Komisija u ovu svrhu može podnijeti potrebne prijedloge na vlastitu inicijativu ili na zahtjev države članice.
Članak 2.
1. U slučaju prakse koja može opravdati primjenu mjera predviđenih člankom 23. Sporazuma od strane Zajednice, Komisija nakon ispitivanja slučaja na vlastitu inicijativu ili na zahtjev države članice odlučuje je li takav postupak usklađen sa Sporazumom. Prema potrebi, Vijeću predlaže donošenje zaštitnih mjera, a ono postupa u skladu s postupkom utvrđenim člankom 113. Ugovora.
2. U slučaju prakse koja može uzrokovati primjenu zaštitnih mjera na Zajednicu, na temelju članka 23. Sporazuma, Komisija nakon ispitivanja slučaja odlučuje je li praksa usklađena s načelima utvrđenima u Sporazumu. Ako je potrebno, daje odgovarajuće preporuke.
Članak 3.
U slučaju prakse koja može opravdati primjenu mjera predviđenih člankom 25. Sporazuma od strane Zajednice, primjenjuju se postupci doneseni Uredbom (EEZ) br. 459/68 (1).
Članak 4.
1. Kada izvanredne okolnosti zahtijevaju hitno djelovanje u situacijama iz članaka 24. i 26. Sporazuma ili u slučaju izvoznih potpora koje imaju izravan i trenutačan učinak na trgovinu, mjere predostrožnosti predviđene člankom 27. stavkom 3. točkom (d) Sporazuma mogu se donijeti kako slijedi.
2. Komisija može na vlastitu inicijativu ili na zahtjev države članice podnijeti potrebne prijedloge o kojima Vijeće odlučuje u skladu s postupkom utvrđenim u članku 113. Ugovora.
3. Predmetna država članica, osim u slučaju izvoznih potpora s izravnim i trenutačnim učinkom na trgovinu, može uvesti količinska ograničenja na uvoz. O tim mjerama odmah obavješćuje ostale države članice i Komisiju.
Komisija, hitnim postupkom i u roku od najviše tri radna dana u slučaju članka 24. i pet radnih dana u slučaju članka 26. od obavijesti iz prvog podstavka, odlučuje hoće li mjere zadržati, izmijeniti ili ukinute.
Sve se države obavješćuju o Odluci Komisije koja se odmah provodi.
Svaka država članica Odluku Komisije može uputiti Vijeću u roku od najviše pet radnih dana u slučaju članka 24. i deset radnih dana u slučaju članka 26. nakon obavijesti o odluci.Vijeće se odmah sastaje. Vijeće može kvalificiranom većinom izmijeniti ili poništiti odluku koju je donijela Komisija.
Ako država članica koja je poduzela mjere u skladu s ovim stavkom predmet uputi Vijeću, Odluka Komisije se suspendira. Suspenzija u slučaju članka 24. prestaje petnaest dana nakon, a u slučaju članka 26. trideset dana nakon što je predmet upućen Vijeću ako ono još nije izmijenilo ili poništilo Odluku Komisije.
U svrhu provedbe ovog stavka, pri izboru mjera prednost se mora dati onima koje najmanje ometaju funkcioniranje zajedničkog tržišta.
Prije donošenja odluke u vezi mjera koje predmetna država članica poduzima u smislu provedbe ovog stavka, Komisija se savjetuje.
Savjetovanja se održavaju unutar savjetodavnog odbora sastavljenog od predstavnika svake države članice, a kojim predsjedava predstavnik Komisije.
Odbor se sastaje na saziv njegovog predsjednika. Predsjednik državama članicama u najkraćem mogućem roku proslijeđuje sve odgovarajuće informacije.
Članak 5.
Odredbe ove Uredbe ne utječu na provedbu zaštitnih klauzula predviđenih Ugovorom, a posebno njegovim člancima 108. i 109., u skladu s postupcima predviđenim u Ugovoru.
Članak 6.
Komisija je odgovorna za obavješćivanje Zajedničkog odbora od strane Zajednice, kako je propisano člankom 27. stavkom 2. Sporazuma.
Članak 7.
Prije 31. prosinca 1974., odlučujući kvalificiranom većinom o prijedlogu Komisije, Vijeće odlučuje o onim izmjenama ove Uredbe, a posebno njenog članka 4. stavka 3., koje se u svjetlu iskustva mogu pokazati neophodnima kako bi se izbjegla opasnost ugrožavanja jedinstva zajedničkog tržišta.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 25. lipnja 1973.

Labels: 19
5
3
18
15